'ธนชาต-ซีไอเอ็มบี' ถึงคิวลดดอกเบี้ยกู้
แบงก์ขนาดกลางถึงคิวลดดอกเบี้ยกู้ 0.1% ตามหลังแบงก์ใหญ่ที่นำร่องลดก่อน
26 พ.ค. 2558

แบงก์ขนาดกลางถึงคิวลดดอกเบี้ยกู้ 0.1% ตามหลังแบงก์ใหญ่ที่นำร่องลดก่อน
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยว่า ธนาคารได้ลดอัตราดอกเบี้ยเงินกู้ทุกประเภท 0.1% เพื่อลดต้นทุนการเงินให้กับลูกค้าในภาวะเศรษฐกิจทรงตัว และน่าจะส่งผลกระตุ้นเศรษฐกิจให้ฟื้นตัวเร็วขึ้น
ทั้งนี้ การลดดอกเบี้ยดังกล่าวส่งผลให้อัตราดอกเบี้ยใหม่ คือ ดอกเบี้ยลูกค้ารายใหญ่เอ็มแอลอาร์ อยู่ที่ 6.90% จากเดิม 7.00% ดอกเบี้ยลูกค้ารายใหญ่เอ็มโออาร์ ลดลงอยู่ที่ 7.675% จากเดิม 7.775% และอัตราดอกเบี้ยลูกค้ารายย่อยชั้นดี (เอ็มอาร์อาร์) อยู่ที่ 8.25% จากเดิม 8.35% มีผลตั้งแต่วันที่ 25 พ.ค.นี้เป็นต้นไป
ด้านธนาคารซีไอเอ็มบี ไทย ลดอัตราดอกเบี้ยเงินกู้ทุกประเภทลง 0.1-0.13% มีผลตั้งแต่ 23 พ.ค. โดยเอ็มแอลอาร์ลดลงจาก 7.25% เป็น 7.15% เอ็มโออาร์ปรับลดจาก 7.625% เป็น 7.5% ขณะที่เอ็มอาร์อาร์ ลดจาก 8.0% เป็น 7.9%